CELEX: 32021D0737
Language: sl
Date: 2021-05-04 00:00:00
Title: Izvedbeni sklep Komisije (EU) 2021/737 z dne 4. maja 2021 o podaljšanju ukrepa, ki ga je sprejelo avstrijsko zvezno ministrstvo za podnebne ukrepe, okolje, energijo, mobilnost, inovacije in tehnologijo za dostopnost na trgu in uporabo biocidnega proizvoda Biobor JF, v skladu s členom 55(1) Uredbe (EU) št. 528/2012 Evropskega parlamenta in Sveta (notificirano pod dokumentarno številko C(2021) 3015) (Besedilo v nemškem jeziku je edino verodostojno)

6.5.2021   
               
               
                  SL
               
               
                  Uradni list Evropske unije
               
               
                  L 159/5
               
            
         IZVEDBENI SKLEP KOMISIJE (EU) 2021/737
         z dne 4. maja 2021
         o podaljšanju ukrepa, ki ga je sprejelo avstrijsko zvezno ministrstvo za podnebne ukrepe, okolje, energijo, mobilnost, inovacije in tehnologijo za dostopnost na trgu in uporabo biocidnega proizvoda Biobor JF, v skladu s členom 55(1) Uredbe (EU) št. 528/2012 Evropskega parlamenta in Sveta
         
            
               (notificirano pod dokumentarno številko C(2021) 3015)
            
         
         (Besedilo v nemškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti tretjega pododstavka člena 55(1) Uredbe,
         ob upoštevanju naslednjega:
         
                     (1)
                  
                  
                     Avstrijsko zvezno ministrstvo za podnebne ukrepe, okolje, energijo, mobilnost, inovacije in tehnologijo (v nadaljnjem besedilu: pristojni organ) je 24. junija 2020 v skladu s prvim pododstavkom člena 55(1) Uredbe (EU) št. 528/2012 sprejelo odločitev, da se do 22. decembra 2020 dovoli dostopnost na trgu biocidnega proizvoda Biobor JF in njegova uporaba za antimikrobično tretiranje rezervoarjev za gorivo in sistemov za dovajanje goriva zrakoplovov (v nadaljnjem besedilu: ukrep). Pristojni organ je v skladu z drugim pododstavkom člena 55(1) navedene uredbe Komisijo in pristojne organe drugih držav članic obvestil o tem ukrepu in razlogih zanj.
                  
               
                     (2)
                  
                  
                     Glede na informacije, ki jih je predložil pristojni organ, je bil ukrep potreben zaradi varovanja javnega zdravja. Mikrobiološka kontaminacija rezervoarjev za gorivo in sistemov za dovajanje goriva zrakoplovov lahko povzroči napake v delovanju motorja zrakoplova in ogrozi njegovo plovnost ter s tem varnost potnikov in posadke. Zaradi pandemije COVID-19 in posledičnih omejitev letov so bili številni zrakoplovi začasno parkirani. Nemobilnost zrakoplovov je oteževalen dejavnik mikrobiološke kontaminacije.
                  
               
                     (3)
                  
                  
                     Biobor JF vsebuje 2,2’-(1-metiltrimetilendioksi)bis-(4-metil-1,3,2-dioksaborinan) (številka CAS 2665-13-6) in 2,2’-oksibis (4,4,6-trimetil-1,3,2-dioksaborinan) (številka CAS 14697-50-8), aktivni snovi za uporabo v biocidnih proizvodih vrste proizvodov 6 kot sredstvih za konzerviranje proizvodov med shranjevanjem, kot so opredeljeni v Prilogi V k Uredbi (EU) št. 528/2012. Ker navedeni aktivni snovi nista navedeni v Prilogi II Delegirane uredbe Komisije (EU) št. 1062/2014 (2), nista vključeni v delovni program za sistematično preverjanje vseh obstoječih aktivnih snovi, ki jih vsebujejo biocidni proizvodi, iz Uredbe (EU) št. 528/2012. Člen 89 navedene uredbe se zato zanju ne uporablja, treba pa ju je oceniti in odobriti, preden se biocidni proizvodi, ki ju vsebujejo, lahko dovolijo tudi na nacionalni ravni.
                  
               
                     (4)
                  
                  
                     Komisija je 7. decembra 2020 prejela utemeljeno zahtevo pristojnega organa za podaljšanje ukrepa v skladu s tretjim pododstavkom člena 55(1) Uredbe (EU) št. 528/2012. Utemeljena zahteva je bila podana na podlagi pomislekov, da bi bila lahko varnost zračnega prometa po 22. decembru 2020 še naprej ogrožena zaradi mikrobiološke kontaminacije rezervoarjev za gorivo in sistemov za dovajanje goriva zrakoplovov, ter argumenta, da je Biobor JF bistvenega pomena za nadzor nad tako mikrobiološko kontaminacijo.
                  
               
                     (5)
                  
                  
                     Glede na informacije, ki jih je predložil pristojni organ, je Biobor JF edini proizvod, ki je na voljo za tretiranje mikrobiološke kontaminacije. Edini alternativni biocidni proizvod, ki so ga proizvajalci zrakoplovov in motorjev priporočili za navedeno uporabo (Kathon™ FP 1.5), ni več dostopen na trgu.
                  
               
                     (6)
                  
                  
                     Kot je navedel pristojni organ, je mehansko tretiranje rezervoarjev za gorivo in sistemov za dovajanje goriva mogoče le v omejenem obsegu, v skladu s specifikacijami proizvajalcev pa ga mora pogosto spremljati dodajanje biocidnega proizvoda po čiščenju rezervoarja. Mehansko tretiranje rezervoarjev bi lahko trajalo več kot 200 delovnih ur, odvisno od vrste zrakoplova, kar pomeni večdnevno prekinitev vzdrževanja zrakoplova.
                  
               
                     (7)
                  
                  
                     Poleg tega mehansko tretiranje pomeni, da morajo mehaniki zrakoplovov delati v tesnem rezervoarju s številnimi varnostnimi ukrepi, kar je fizično in psihično zelo zahtevno, zato bi bilo treba tovrstno delo čim bolj omejiti.
                  
               
                     (8)
                  
                  
                     Glede na informacije, ki so na voljo Komisiji, je proizvajalec Biobor JF sprejel ukrepe za redno izdajo dovoljenja za proizvod, v bližnji prihodnosti pa naj bi vložil vlogo za odobritev aktivnih snovi, ki jih proizvod vsebuje. Odobritev aktivnih snovi in poznejše dovoljenje za biocidni proizvod bi predstavljala trajno rešitev za prihodnost, vendar bi bilo za dokončanje navedenih postopkov potrebnega precej časa.
                  
               
                     (9)
                  
                  
                     Pomanjkanje nadzora nad mikrobiološko kontaminacijo rezervoarjev za gorivo in sistemov za dovajanje goriva zrakoplovov bi lahko ogrozilo varnost zračnega prometa in te nevarnosti ni mogoče ustrezno omejiti z uporabo drugega biocidnega proizvoda ali na drug način. Zato je primerno pristojnemu organu dovoliti, da ukrep podaljša.
                  
               
                     (10)
                  
                  
                     Ker je ukrep prenehal veljati 22. decembra 2020, bi moral imeti ta sklep retroaktivni učinek.
                  
               
                     (11)
                  
                  
                     Ukrepi iz tega sklepa so v skladu z mnenjem Stalnega odbora za biocidne proizvode –
                  
               SPREJELA NASLEDNJI SKLEP:
         
            Člen 1
            Avstrijsko zvezno ministrstvo za podnebne ukrepe, okolje, energijo, mobilnost, inovacije in tehnologijo lahko do 26. junija 2022 podaljša ukrep, ki dovoljuje dostopnost na trgu biocidnega proizvoda Biobor JF in njegovo uporabo za antimikrobično tretiranje rezervoarjev za gorivo in sistemov za dovajanje goriva zrakoplovov.
         
         
            Člen 2
            Ta sklep je naslovljen na avstrijsko zvezno ministrstvo za podnebne ukrepe, okolje, energijo, mobilnost, inovacije in tehnologijo.
            Uporablja se od 23. decembra 2020.
         
         
            V Bruslju, 4. maja 2021
            
               
                  Za Komisijo
               
               Stela KIRIAKIDES
               
                  članica Komisije
               
            
         
         
            (1)  UL L 167, 27.6.2012, str. 1.
         
            (2)  Delegirana uredba Komisije (EU) št. 1062/2014 z dne 4. avgusta 2014 o delovnem programu za sistematično preverjanje vseh obstoječih aktivnih snovi, ki jih vsebujejo biocidni proizvodi, iz Uredbe (EU) št. 528/2012 Evropskega parlamenta in Sveta (UL L 294, 10.10.2014, str. 1).